4.

Regulas (ES) Nr. 965/2012 IV pielikumu groza šādi: a) visas atsauces uz Regulu (EK) Nr. 1702/2003 aizstāj ar atsaucēm uz Regulu (ES) Nr. 748/2012; b) pievieno šādu CAT.GEN.105. punktu: “CAT.GEN.105 Tāllidojumu motorplanieri, planieri ar dzinēju un jaukta tipa baloni a) Planierus ar dzinēju, izņemot tāllidojumu motorplanierus, ekspluatē un aprīko saskaņā ar prasībām, kas piemērojamas planieriem. b) Tāllidojumu motorplanierus (TMG) ekspluatē saskaņā ar šādām prasībām: 1) prasībām attiecībā uz lidmašīnām, ja tos darbina ar dzinēju; un 2) prasībām attiecībā uz planieriem, ja tos darbina, neizmantojot dzinēju. c) Tāllidojumu motorplanierus (TMG) aprīko saskaņā ar prasībām, kas piemērojamas lidmašīnām, ja vien CAT.IDE.A punktā nav noteikts citādi. d) Jaukta tipa balonus ekspluatē saskaņā ar prasībām, kas noteiktas karstā gaisa baloniem.”; c) CAT.GEN.MPA.180. punkta a) apakšpunkta 5) un 6) punktu aizstāj ar šādiem: “5) gaisa kuģa ekspluatanta apliecības (AOC) apstiprināta kopija, kā arī tulkojums angļu valodā, ja AOC izdots citā valodā; 6) attiecīgā gaisa kuģa tipa ekspluatācijas specifikācijas, kas izdotas kopā ar AOC, kā arī tulkojums angļu valodā, ja šīs ekspluatācijas specifikācijas izdotas citā valodā;”; d) A APAKŠDAĻĀ – VISPĀRĪGĀS PRASĪBAS pievieno šādu SADAĻU: “2. SADAĻA Gaisa kuģi bez dzinēja CAT.GEN.NMPA.100 Komandiera pienākumi a) Komandieris: 1) atbild par visu gaisa kuģī esošo apkalpes locekļu un pasažieru drošību no brīža, kad viņš ierodas gaisa kuģī, līdz brīdim, kad pēc lidojuma beigām viņš gaisa kuģi atstāj; 2) atbild par gaisa kuģa ekspluatāciju un drošību: i) baloniem – no brīža, kas sāk piepūst balona apvalku, līdz brīdim, kad no apvalka gaiss ir izlaists, izņemot gadījumus, kad komandieris šo atbildību balona apvalka piepildīšanas posmā uzticējis citai kvalificētai personai līdz brīdim, kad komandieris ierodas, kā noteikts lidojumu veikšanas rokasgrāmatā (OM); ii) planieriem – no palaišanas procedūras sākšanas līdz brīdim, kad, lidojumam beidzoties, planieris apstājas; 3) ir pilnvarots dot visas pavēles un veikt atbilstīgus pasākumus, lai nodrošinātu gaisa kuģa, kā arī tajā pārvadāto personu un/vai mantas drošību atbilstīgi Regulas (EK) Nr. 216/2008 IV pielikuma 7.c punktam; 4) ir pilnvarots atteikties ielaist gaisa kuģī un no gaisa kuģa izsēdināt jebkuru personu, kas var potenciāli apdraudēt gaisa kuģa un tā pasažieru drošību; 5) neļauj lidmašīnā pārvadāt personas, kas šķiet tādā alkohola vai narkotisku vielu ietekmē, ka varētu tikt apdraudēta gaisa kuģa vai tajā esošo personu drošība; 6) gādā par to, lai visi pasažieri būtu saņēmuši drošības instruktāžu; 7) nodrošina visu ekspluatācijas procedūru un kontrolsarakstu atbilstību lidojumu veikšanas rokasgrāmatā noteiktajām prasībām; 8) nodrošina pirmslidojuma pārbaudes veikšanu saskaņā ar Regulas (EK) Nr. 2042/2003 I pielikumā (M daļā) noteiktajām prasībām; 9) pārliecinās, ka attiecīgais avārijas aprīkojums ir ērti pieejams tūlītējai lietošanai; 10) ievēro visas attiecīgās prasības, kas noteiktas ekspluatanta atgadījumu ziņošanas sistēmā; 11) ievēro visus lidojumu un darba laika ierobežojumus (FTL) un atpūtas prasības, ko piemēro viņa/viņas darba pienākumiem; 12) veicot darba pienākumu pie vairāk nekā viena ekspluatanta: i) reģistrē savu lidojuma un darba un atpūtas laiku saskaņā ar piemērojamām FTL prasībām; un ii) katram ekspluatantam sniedz darba laika plānošanai vajadzīgo informāciju saskaņā ar piemērojamām FTL prasībām. b) Komandieris nedrīkst pildīt pienākumus gaisa kuģī: 1) būdams psihotropu vielu iedarbībā vai alkohola reibumā vai arī būdams darbnespējīgs traumas, noguruma, medikamentu lietošanas, slimības vai citu līdzīgu iemeslu dēļ; 2) ja nav pagājis pieņemams laiks pēc dziļūdens niršanas vai asins nodošanas; 3) ja nav ievērotas piemērojamās medicīniskās prasības; 4) ja viņš šaubās par savām spējām veikt uzticētos pienākumus; vai 5) ja viņš zina vai nojauš, ka ir noguris, kā minēts Regulas (EK) Nr. 216/2008 IV pielikuma 7.f punktā, vai citu iemeslu dēļ nejūtas spējīgs veikt savus pienākumus tik lielā mērā, ka tas var apdraudēt lidojumu. c) Ārkārtas situācijā, kad jāpieņem tūlītēji lēmumi un jāveic tūlītējas darbības, komandieris veic visas darbības, ko viņš uzskata par vajadzīgām konkrētos apstākļos saskaņā ar Regulas (EK) Nr. 216/2008 IV pielikuma 7.d punktu. Tādos gadījumos viņš drošības interesēs var neievērot noteikumus, ekspluatācijas procedūras un metodes. d) Balona komandieris: 1) ir atbildīgs par pirmslidojuma instruktāžu personām, kas palīdz piepūst balona apvalku un izlaist gaisu no tā; 2) nodrošina, ka balonā vai tā tiešā tuvumā neviens nesmēķē; un 3) nodrošina, ka personas, kas palīdz piepūst balona apvalku un izlaist gaisu no tā, valkā piemērotu aizsargapģērbu. CAT.GEN.NMPA.105 Balona apkalpes papildu loceklis a) Ja balonā ir vairāk nekā 19 pasažieru, uz balona klāja jābūt vismaz vienam atbilstoši sagatavotam apkalpes papildu loceklim ar attiecīgu pieredzi palīdzības sniegšanai pasažieriem ārkārtas situācijā. b) Apkalpes papildu loceklis nedrīkst pildīt pienākumus balonā: 1) būdams psihotropu vielu iedarbībā vai alkohola reibumā; 2) vai arī būdams darbnespējīgs traumas, noguruma, medikamentu lietošanas, slimības vai citu līdzīgu iemeslu dēļ; vai 3) ja nav pagājis pieņemams laiks pēc dziļūdens niršanas vai asins nodošanas. CAT.GEN.NMPA.110 Komandiera pilnvaras Ekspluatants veic visus vajadzīgos pasākumus, lai nodrošinātu, ka visas personas gaisa kuģī ievēro visas likumīgās gaisa kuģa komandiera pavēles, lai garantētu tajā pārvadāto personu vai īpašuma drošību. CAT.GEN.NMPA.115 Kopīga valoda Ekspluatants nodrošina, ka visi apkalpes locekļi var sazināties vienā kopīgā valodā. CAT.GEN.NMPA.120 Pārnēsājamas elektroniskas ierīces Ekspluatants nevienai personai gaisa kuģī neļauj izmantot pārnēsājamas elektroniskas ierīces (PED), kas var nelabvēlīgi ietekmēt gaisa kuģa sistēmu un iekārtu darbību, un veic atbilstīgus pasākumus, lai šādu ierīču lietošanu novērstu. CAT.GEN.NMPA.125 Informācija par avārijas un glābšanas aprīkojumu gaisa kuģī Ekspluatants nodrošina, ka vienmēr ir pieejami saraksti ar informāciju par avārijas un glābšanas iekārtām visos viņa gaisa kuģos, lai nodrošinātu tūlītēju saziņu ar glābšanas koordinācijas centriem (RCC). CAT.GEN.NMPA.130 Alkohols un narkotiskas vielas Ekspluatants veic vajadzīgos pasākumus, lai neļautu gaisa kuģī iekāpt vai tajā atrasties nevienai personai, kas ir tādā alkohola vai narkotisko vielu reibumā, ka varētu apdraudēt gaisa kuģa un tajā esošo personu drošību. CAT.GEN.NMPA.135 Drošības apdraudējums Ekspluatants veic visus vajadzīgos pasākumus, lai nodrošinātu, ka nevienas personas neapdomīga vai nevērīga rīcība vai bezdarbība: a) neapdraudētu gaisa kuģi vai tajā vai uz zemes esošās personas; vai b) neradītu vai neveicinātu tādus apstākļus, lai gaisa kuģis apdraudētu kādu personu vai mantu. CAT.GEN.NMPA.140 Dokumenti, rokasgrāmatas un informācija, kam jābūt gaisa kuģī a) Katrā lidojumā (ja nav norādīts citādi) gaisa kuģī ir šādi dokumenti, rokasgrāmatas un informācija vai to kopijas: 1) gaisa kuģa lidojumu rokasgrāmata (AFM) vai līdzvērtīgs(-i) dokuments(-i); 2) reģistrācijas apliecības oriģināls; 3) lidojumderīguma sertifikāta (CofA) oriģināls; 4) trokšņa līmeņa sertifikāts (attiecīgā gadījumā); 5) gaisa kuģa ekspluatanta apliecības (AOC) kopija; 6) attiecīgā gaisa kuģa tipa ekspluatācijas specifikācijas, kas izdotas kopā ar AOC (attiecīgā gadījumā); 7) radionavigācijas sakaru izmantošanas licence (attiecīgos gadījumos); 8) civiltiesiskās atbildības apdrošināšanas apliecība(-as); 9) gaisa kuģa lidojumu žurnāls vai līdzvērtīgs dokuments; 10) gaisa kuģa tehniskais žurnāls saskaņā ar Regulas (EK) Nr. 2042/2003 I pielikumu (M daļu) (attiecīgā gadījumā); 11) MEL vai CDL (attiecīgā gadījumā); 12) sīka informācija par reģistrēto gaisa satiksmes dienesta (ATS) lidojuma plānu (attiecīgā gadījumā); 13) plānotā lidojuma maršruta un visu iespējamu noviržu dēļ paredzamo maršrutu jaunākās un atbilstīgās aeronavigācijas kartes; 14) procedūras un vizuālie brīdinājuma signāli, ko izmanto, pārtverot gaisa kuģi, vai tad, ja gaisa kuģis ir pārtverts; 15) informācija par meklēšanas un glābšanas dienestiem plānotā lidojuma apgabalā; 16) atbilstīgi paziņojumi pilotiem (NOTAM) un aeronavigācijas informācijas dienestu (AIS) instruktāžas dokumentācija; 17) atbilstīga meteoroloģiskā informācija; 18) pasažieru saraksts (attiecīgā gadījumā); 19) planieriem – masas un līdzsvara dokumentācija, bet baloniem – masas dokumentācija; 20) lidojuma veikšanas plāns (attiecīgā gadījumā); un 21) visi citi dokumenti, kas varētu būt vajadzīgi lidojumā vai ko varētu pieprasīt valstis, kuras saistītas ar konkrēto lidojumu. b) Neatkarīgi no a) apakšpunkta tajā precizētos dokumentus, rokasgrāmatas un informāciju var pārvadāt izgūšanas nesējlīdzeklī vai uzglabāt lidlaukā vai ekspluatācijas vietā attiecībā uz lidojumiem, kurus veicot, paredzēts: 1) pacelties un nosēsties vienā un tajā pašā lidlaukā / ekspluatācijas vietā; vai 2) palikt vietējā apgabalā, kas precizēts lidojumu veikšanas rokasgrāmatā. CAT.GEN.NMPA.145 Dokumentu un reģistru uzrādīšana Komandieris iespējami drīz pēc iestādes pilnvarotas personas lūguma šai personai uzrāda vajadzīgo dokumentāciju, kam jābūt gaisa kuģī. CAT.GEN.NMPA.150 Bīstamu izstrādājumu pārvadājumi a) Bīstamu izstrādājumu pārvadājumi nav atļauti, izņemot šādus gadījumus: 1) uz tiem neattiecas Tehniskās instrukcijas bīstamu izstrādājumu drošiem gaisa pārvadājumiem (ICAO Dok. 9284-AN/905) atbilstīgi minēto instrukciju 1. daļai; vai 2) tos pārvadā pasažieri vai apkalpes locekļi vai tie atrodas bagāžā saskaņā ar Tehnisko instrukciju 8. daļas noteikumiem. b) Ekspluatants izstrādā procedūras, lai nodrošinātu, ka tiek veikti visi vajadzīgie pasākumi, lai novērstu bīstamu izstrādājumu netīšu ienešanu gaisa kuģī. c) Ekspluatants sniedz darbiniekiem pienākumu pildīšanai vajadzīgo informāciju.”; e) CAT.OP.MPA.151. punktā iekļauj šādu a1) apakšpunktu: “a1) Neatkarīgi no CAT.OP.MPA.150. punkta b)–d) apakšpunkta attiecībā uz ekspluatāciju, kuru nodrošinot pacelšanās un nosēšanās notiek vienā un tajā pašā lidlaukā vai ekspluatācijas vietā ar ELA2 lidmašīnām saskaņā ar VFR dienas laikā, ekspluatants OM norāda minimālo galīgās rezerves degvielas daudzumu. Šis minimālais galīgās rezerves degvielas daudzums nevar būt mazāks par daudzumu, kas vajadzīgs 45 minūtes ilgam lidojumam.”; f) B APAKŠDAĻĀ – EKSPLUATĀCIJAS PROCEDŪRAS iekļauj šādu SADAĻU: “2. SADAĻA Gaisa kuģi bez dzinēja CAT.OP.NMPA.100 Lidlauku un ekspluatācijas vietu izmantošana Ekspluatants izmanto tikai attiecīgajam gaisa kuģa tipam un ekspluatācijas veidiem piemērotus lidlaukus un ekspluatācijas vietas. CAT.OP.NMPA.105 Trokšņa mazināšanas procedūras – baloni un planieri ar dzinēju Komandieris ņem vērā gaisa kuģa radītā trokšņa ietekmi un vienlaikus nodrošina, lai drošībai būtu augstāka prioritāte nekā trokšņu mazināšanai. CAT.OP.NMPA.110 Degvielas un balasta krājumi un plānošana – baloni a) Ekspluatants nodrošina, ka pārvadātais degvielas vai balasta daudzums ir pietiekams paredzētajam lidojuma ilgumam, paredzot rezervi vēl 30 minūtes ilgam lidojumam. b) Degvielas vai balasta krājumus aprēķina atbilstīgi vismaz šādiem ekspluatācijas apstākļiem, kādos jāveic lidojums: 1) balona ražotāja sniegtie dati; 2) paredzamā masa; 3) paredzamie meteoroloģiskie apstākļi; un 4) gaisa satiksmes vadības dienestu noteiktās procedūras un ierobežojumi. c) Aprēķinus dokumentē lidojuma veikšanas plānā. CAT.OP.NMPA.115 Īpašu kategoriju pasažieru (SCP) pārvadāšana Personas, kam pārvadāšanas laikā lidojumā nepieciešami īpaši apstākļi, palīdzība un/vai ierīces, ir uzskatāmas par SCP, un šīs personas ir jāpārvadā tādos apstākļos, kas garantē gaisa kuģa un tajā atrodošos personu drošību, ievērojot ekspluatanta izstrādātās procedūras. CAT.OP.NMPA.120 Pasažieru instruktāža Ekspluatants nodrošina, lai pirms lidojuma vai – attiecīgā gadījumā – lidojuma laikā pasažieri tiktu instruēti par drošības pasākumiem. CAT.OP.NMPA.125 Lidojuma sagatavošana Pirms lidojuma sākšanas gaisa kuģa komandieris: a) ar visiem pieejamiem līdzekļiem pārliecinās, ka sauszemes iekārtas, tostarp sakaru ierīces un navigācijas līdzekļi, kas ir pieejami un tieši vajadzīgi šajā lidojumā, lai nodrošinātu drošu gaisa kuģa ekspluatāciju, atbilst lidojuma ekspluatācijas veidam; un b) iepazīstas ar visu pieejamo meteoroloģisko informāciju, kas attiecas uz paredzēto lidojumu. Gatavojoties lidot attālu no izlidošanas vietas: 1) izpēta pieejamos jaunākos meteoroloģiskos ziņojumus un prognozes; un 2) plāno rezerves rīcības gaitu, lai nodrošinātos gadījumam, kad laikapstākļu dēļ lidojumu nevar pabeigt, kā plānots. CAT.OP.NMPA.130 ATS lidojuma plāna iesniegšana a) Ja ATS lidojuma plāns nav iesniegts tāpēc, ka saskaņā ar gaisa satiksmes noteikumiem tāds nav jāiesniedz, iesniedz attiecīgu informāciju, kas vajadzības gadījumā ļauj aktivizēt trauksmes izziņošanas dienestus. b) Veicot lidojumu no vietas, kur ATS lidojuma plānu nav iespējams iesniegt, komandieris vai ekspluatants ATS lidojuma plānu pārraida iespējami drīz pēc pacelšanās. CAT.OP.NMPA.135 Pasažieru salona un pilotu kabīnes drošība – gaisa baloni Komandieris nodrošina, lai pirms pacelšanās un nolaišanās un visās situācijās, kad to uzskata par vajadzīgu drošības interesēs: a) visas iekārtas un bagāža būtu pareizi nostiprinātas; un b) joprojām būtu iespējama ārkārtas evakuācija. CAT.OP.NMPA.140 Smēķēšana gaisa kuģī Nevienai personai nav atļauts smēķēt planierī vai balonā. CAT.OP.NMPA.145 Meteoroloģiskie apstākļi Komandieris sāk vai turpina VFR lidojumu tikai tad, ja jaunākā pieejamā meteoroloģiskā informācija norāda, ka paredzētajā ekspluatācijas laikā laikapstākļi maršrutā un paredzētajā galamērķī atbildīs piemērojamiem VFR ekspluatācijas minimumiem vai pārsniegs tos. CAT.OP.NMPA.150 Ledus un citi kontaminanti – procedūras uz zemes Komandieris sāk pacelšanos tikai tad, kad gaisa kuģis ir atbrīvots no visiem uzslāņojumiem, kas var nelabvēlīgi ietekmēt gaisa kuģa darbību vai tā vadāmību, izņemot gadījumos, kad tas ir atļauts saskaņā ar AFM noteikumiem. CAT.OP.NMPA.155 Pacelšanās nosacījumi Pirms pacelšanās sākšanas komandieris pārliecinās, ka saskaņā ar viņam pieejamo informāciju laikapstākļi lidlaukā vai ekspluatācijas vietā nekavēs drošu pacelšanos un izlidošanu. CAT.OP.NMPA.160 Nestandarta situāciju simulēšana lidojumā Komandieris gādā par to, lai, pārvadājot pasažierus, netiktu simulētas nestandarta vai ārkārtas situācijas, kuru dēļ būtu jāpiemēro nestandarta vai ārkārtas procedūras. CAT.OP.NMPA.165 Degvielas un balasta pārvaldība lidojuma laikā – baloni Komandieris regulāri pārbauda, vai izmantojamās atlikušās degvielas vai balasta daudzums lidojumā nav mazāks par to degvielas un balasta daudzumu, kas vajadzīgs, lai pabeigtu ieplānoto lidojumu, un par rezerves daudzumu, kas paredzēts, lai veiktu nosēšanos. CAT.OP.NMPA.170 Papildu skābekļa izmantošana Komandieris nodrošina, lai gaisa kuģa apkalpes locekļi, kas iesaistīti tādu pienākumu izpildē, kuri ir būtiski gaisa kuģa drošai ekspluatācijai, lidojuma laikā pastāvīgi lietotu papildu skābekli ikreiz, kad barometriskais augstums ilgāk nekā 30 minūtes pārsniedz 10 000 pēdas, kā arī ikreiz, kad barometriskais augstums pārsniedz 13 000 pēdas. CAT.OP.NMPA.175 Pieejas un nosēšanās nosacījumi Pirms komandieris sāk nolaišanos, lai veiktu nosēšanos, viņš pārliecinās, ka saskaņā ar viņam pieejamo informāciju laikapstākļi paredzētajā lidlaukā vai ekspluatācijas vietā un izmantojamās virsmas stāvoklis nekavēs drošu nolaišanos un nosēšanos. CAT.OP.NMPA.180 Ekspluatācijas ierobežojumi – karstā gaisa baloni a) Karstā gaisa baloni nakts laikā nosēsties nedrīkst, izņemot ārkārtas situācijās. b) Karstā gaisa baloni drīkst pacelties nakts laikā, ja tajos ir pietiekami daudz degvielas, lai veiktu nosēšanos dienā. CAT.OP.NMPA.185 Ekspluatācijas ierobežojumi – planieri Planierus ekspluatē tikai dienas laikā.”; g) CAT.POL.A.240. punkta b) apakšpunkta 4) punktā “ORO.OPS” aizstāj ar “ORO.FR”; h) CAT.POL.A.310. punktam pievieno šādu e) apakšpunktu: “e) Prasības, kas paredzētas a) apakšpunkta 3) punktā, a) apakšpunkta 4) punktā, a) apakšpunkta 5) punktā, b) apakšpunkta 2) punktā un c) apakšpunkta 2) punktā, nav piemērojamas ekspluatācijai saskaņā ar VFR dienas laikā.”; i) CAT.POL.A.405. punkta b) apakšpunktā atsauci uz CAT.POL.A.405. punkta b) vai c) apakšpunktu aizstāj ar atsauci uz CAT.POL.A.400. punkta b) vai c) apakšpunktu; j) C APAKŠDAĻĀ – GAISA KUĢU VEIKTSPĒJA UN EKSPLUATĀCIJAS IEROBEŽOJUMI iekļauj šādu 4. un 5. sadaļu: “4. SADAĻA Planieri CAT.POL.S.100 Ekspluatācijas ierobežojumi a) Jebkurā ekspluatācijas posmā planiera noslogojums, masa un smaguma centra (CG) pozīcija atbilst visiem ierobežojumiem, kas noteikti AFM vai lidojumu veikšanas rokasgrāmatā, ja tās nosacījumi ir stingrāki. b) Planierī jāizvieto uzraksti, saraksti, instrumentu marķējumi vai to kombinācijas, norādot ekspluatācijas ierobežojumus, kuru vizuālo attēlojumu paredz AFM. CAT.POL.S.105 Svēršana a) Ekspluatants nodrošina, ka planiera masa un smaguma centrs (CG) ir noteikts, faktiski nosverot gaisa kuģi pirms tā nodošanas ekspluatācijā. Ņem vērā un pienācīgi dokumentē veikto modifikāciju un remontdarbu ietekmi uz masu un līdzsvaru. Šādu informāciju dara pieejamu komandierim. Ja pārmaiņu ietekme uz masu un līdzsvaru nav precīzi zināma, planieri sver atkārtoti. b) Planieri sver planiera ražotājs, vai arī svēršana attiecīgā gadījumā notiek saskaņā ar Regulu (EK) Nr. 2042/2003. CAT.POL.S.110 Veiktspējas rādītāji Komandieris drīkst ekspluatēt planieri tikai tad, ja veiktspējas rādītāji atbilst piemērojamajiem lidojumu noteikumiem un visiem pārējiem ierobežojumiem, kas piemērojami lidojumam, izmantojamai gaisa telpai, lidlaukiem vai ekspluatācijas vietām, ņemot vērā izmantoto karšu un shēmu kartēšanas precizitāti. 5. SADAĻA Baloni CAT.POL.B.100 Ekspluatācijas ierobežojumi a) Jebkurā ekspluatācijas posmā balona noslogojums un masa atbilst visiem ierobežojumiem, kas noteikti AFM vai lidojumu veikšanas rokasgrāmatā (OM), ja tās nosacījumi ir stingrāki. b) Balonā jāizvieto uzraksti, saraksti, instrumentu marķējumi vai to kombinācijas, norādot ekspluatācijas ierobežojumus, kuru vizuālo attēlojumu paredz AFM. CAT.POL.B.105 Svēršana a) Ekspluatants nodrošina, ka balona masa ir noteikta, faktiski nosverot gaisa kuģi pirms tā nodošanas ekspluatācijā. Ņem vērā un pienācīgi dokumentē veikto modifikāciju un remontdarbu ietekmi uz masu. Šādu informāciju dara pieejamu komandierim. Ja pārmaiņu ietekme uz masu nav precīzi zināma, balonu sver atkārtoti. b) Balonu sver balona ražotājs, vai arī svēršana attiecīgā gadījumā notiek saskaņā ar Regulu (EK) Nr. 2042/2003. CAT.POL.B.110 Masas noteikšanas sistēma a) Lai komandieris varētu pārliecināties par to, ka AFM ierobežojumi ir ievēroti, balona ekspluatants izstrādā sistēmu, kā pirms katra lidojuma precīzi noteikt šādus elementus: 1) tukša balona masu; 2) derīgās kravas masu; 3) degvielas vai balasta kravas masu; 4) pacelšanās masu; 5) iekraušanu balonā veic komandiera vai kvalificēta darbinieka uzraudzībā; 6) sagatavo un attiecīgā vietā noliek visu dokumentāciju. b) Komandierim pēc elektronisku aprēķinu algoritma jāspēj atkārtot masas aprēķins. c) Masas dokumentāciju sagatavo pirms katra lidojuma un to dokumentē lidojuma veikšanas plānā. CAT.POL.B.115 Veiktspējas rādītāji Komandieris drīkst ekspluatēt balonu tikai tad, ja veiktspējas rādītāji atbilst piemērojamiem lidojumu noteikumiem un visiem pārējiem ierobežojumiem, kas piemērojami lidojumam, izmantojamai gaisa telpai, lidlaukiem vai ekspluatācijas vietām, ņemot vērā izmantoto karšu un shēmu kartēšanas precizitāti.”; k) CAT.IDE.A.100. punkta c) apakšpunktā, CAT.IDE.A.125. punkta d) apakšpunktā un CAT.IDE.H.100. punkta c) apakšpunktā vajadzības izteiksmi aizstāj ar īstenības izteiksmi. l) CAT.IDE.A.260. punktā 1. attēlu aizstāj ar šādu: “1. attēls ” m) D APAKŠDAĻĀ – INSTRUMENTI, DATI UN IEKĀRTAS iekļauj šādu 3. un 4. sadaļu: “3. SADAĻA Planieri CAT.IDE.S.100 Instrumenti un iekārtas – vispārējas prasības a) Šajā apakšdaļā prasītie instrumenti un iekārtas jāapstiprina saskaņā ar Regulu (ES) Nr. 748/2012, ja tie: 1) tiek lietoti lidojumu apkalpes vajadzībām lidojuma trajektorijas kontrolēšanai; 2) tiek lietoti, lai izpildītu CAT.IDE.S.140. punkta prasības; 3) tiek lietoti, lai izpildītu CAT.IDE.S.145. punkta prasības; vai 4) ir uzstādīti planierī. b) Šādām vienībām, ja tās prasa šī apakšdaļa, iekārtu apstiprinājums nav vajadzīgs: 1) neatkarīgi pārnēsājamie lukturīši; 2) precīzie hronometri; un 3) izdzīvošanas un signalizācijas iekārtas. c) Instrumentiem un iekārtām, kas nav prasītas šajā apakšdaļā, kā arī citām iekārtām, kas nav prasītas citos pielikumos, bet ko ved lidojumā, jāatbilst šādām prasībām: 1) šo instrumentu vai iekārtu sniegto informāciju lidojumu apkalpe neizmanto, lai nodrošinātu atbilstību Regulas (EK) Nr. 216/2008 I pielikumam; un 2) šie instrumenti un iekārtas – arī atteices vai nepareizas darbības gadījumā – nedrīkst ietekmēt planiera lidojumderīgumu. d) Instrumenti un iekārtas ir pa rokai vai sasniedzami no posteņa, kur sēž lidojumu apkalpes loceklis, kam jālieto šie instrumenti vai iekārtas. e) Visam vajadzīgajam avārijas aprīkojumam jābūt ērti sasniedzamam tūlītējai lietošanai. CAT.IDE.S.105 Obligātās iekārtas lidojumā Lidojumu nedrīkst veikt, ja nedarbojas vai trūkst kāds no plānotajā lidojumā vajadzīgiem planiera instrumentiem, iekārtām vai funkcijām, izņemot gadījumus, kad planieri ekspluatē saskaņā ar obligāto iekārtu sarakstu (MEL). CAT.IDE.S.110 Ekspluatācija saskaņā ar VFR – lidojumu un navigācijas instrumenti a) Planieriem, ko ekspluatē dienā saskaņā ar VFR, jābūt aprīkotiem ar ierīcēm, kas mēra un parāda: 1) magnētisko kursu – planieros ar dzinēju; 2) laiku stundās, minūtēs un sekundēs; 3) barometrisko augstumu; un 4) izmērīto gaisa ātrumu. b) Planieriem, ko lieto apstākļos, kad planieri nevar noturēt vēlamajā telpiskajā stāvoklī, neizmantojot vismaz vienu papildu instrumentu, papildus a) apakšpunktā minētajam jābūt aprīkotiem ar ierīcēm, ar ko mēra un parāda: 1) vertikālo ātrumu; 2) telpisko stāvokli vai griešanos un slīdēšanu; un 3) magnētisko kursu. CAT.IDE.S.115 Lidošana mākoņos – lidojumu un navigācijas instrumenti Planieriem, ar kuriem veic lidojumus mākoņos, jābūt aprīkotiem ar ierīcēm, kas mēra un parāda: a) magnētisko kursu; b) laiku stundās, minūtēs un sekundēs; c) barometrisko augstumu; d) izmērīto gaisa ātrumu; e) vertikālo ātrumu; un f) telpisko stāvokli vai griešanos un slīdēšanu. CAT.IDE.S.120 Sēdekļi un ierobežotājsistēmas a) Planieros jābūt: 1) sēdeklim katrai personai, kas tajā atrodas; un 2) sēdekļa drošības jostai ar ķermeņa augšdaļas ierobežotājsistēmu katram sēdeklim atbilstīgi AFM. b) Sēdekļa drošības jostai ar ķermeņa augšdaļas ierobežotājsistēmu jābūt atsprādzējamai vienā punktā. CAT.IDE.S.125 Papildu skābeklis Planieros, ko lieto barometriskajā augstumā virs 10 000 pēdām, jābūt skābekļa uzglabāšanas un padeves ierīcei, ar kuru var pārvadāt pietiekami daudz elpošanas skābekļa, lai apgādātu: a) apkalpes locekļus jebkurā periodā, kas ir ilgāks nekā 30 minūtes, kad barometriskais augstums ir no 10 000 pēdām līdz 13 000 pēdām; un b) visus apkalpes locekļus un pasažierus visu laiku, kamēr barometriskais augstums ir virs 13 000 pēdām. CAT.IDE.S.130 Lidojumi virs ūdens Planieros, ko ekspluatē virs ūdens, komandieris izvērtē izdzīvošanai radīto risku personām planierī piespiedu nosēšanās gadījumā un atbilstīgi riska novērtējumam nosaka, vai ir jāpārvadā: a) katrai personai uz klāja – glābšanas veste vai līdzvērtīga individuāla peldierīce, kas jāvalkā vai jānovieto tā, lai būtu viegli pieejama no tās personas sēdekļa, kuras lietošanai tā paredzēta; b) avārijas vietas noteicējraidītājs (ELT) vai personas vietu norādošā bāka (PLB), ko pārvadā kāds apkalpes loceklis vai pasažieris un kas vienlaikus spēj raidīt 121,5 MHz un 406 MHz frekvencē; un c) iekārta avārijas signālu raidīšanai, veicot lidojumu: 1) virs ūdens tālāk par planēšanas attālumu no zemes; vai 2) vietā, kur pacelšanās vai nolaišanās trajektorija ir tā izvietota virs ūdens, ka nelaimes gadījumā būtu vajadzīga piespiedu nosēšanās uz ūdens. CAT.IDE.S.135 Izdzīvošanas aprīkojums Planieros, ar ko lido virs teritorijām, kur meklēšana un glābšana būtu īpaši apgrūtināta, jābūt signālierīcēm un dzīvības glābšanas ierīcēm, kas piemērotas pārlidojamajām teritorijām. CAT.IDE.S.140 Radiosakaru iekārtas a) Ja attiecīgi prasīts noteikumos par gaisa telpu, kur veic lidojumu, planieros jābūt radiosakaru iekārtai, ar kuru var veikt divvirzienu sakarus ar aeronavigācijas stacijām vai izmantot frekvences, kas noteiktas šīs gaisa telpas prasībās. b) Ja prasīts a) apakšpunktā, radiosakaru iekārtai jānodrošina sakari aeronavigācijas avārijas frekvencē 121,5 MHz. CAT.IDE.S.145 Navigācijas iekārtas Planieros jābūt visām nepieciešamajām navigācijas iekārtām, lai varētu turpināt lidojumu saskaņā ar: a) ATS lidojuma plānu (vajadzības gadījumā); un b) piemērojamām prasībām par gaisa telpu. CAT.IDE.S.150 Transponders Ja attiecīgi prasīts noteikumos par gaisa telpu, kur veic lidojumu, planieros jābūt uzstādītam sekundārās novērošanas radiolokatora (SSR) transponderam, kas spēj veikt visas vajadzīgās funkcijas. 4 SADAĻA Baloni CAT.IDE.B.100 Instrumenti un iekārtas – vispārējas prasības a) Šajā apakšdaļā prasītie instrumenti un iekārtas jāapstiprina saskaņā ar Regulu (ES) Nr. 748/2012, ja tie: 1) tiek lietoti lidojumu apkalpes vajadzībām lidojuma trajektorijas noteikšanai; 2) tiek lietoti, lai izpildītu CAT.IDE.B.155. punkta prasības; vai 3) ir uzstādīti balonā. b) Šādām vienībām, ja tās prasa šī apakšdaļa, iekārtu apstiprinājums nav vajadzīgs: 1) neatkarīgi pārnēsājamie lukturīši; 2) precīzie hronometri; 3) pirmās palīdzības komplekti; 4) izdzīvošanas un signalizācijas iekārtas; 5) alternatīvs aizdedzes avots; 6) ugunsdzēšanas sega vai ugunsdrošs pārsegs; 7) atsaite; un 8) nazis. c) Instrumentiem un iekārtām, kas nav prasītas šajā apakšdaļā, kā arī citām iekārtām, kas nav prasītas citos pielikumos, bet ko ved lidojumā, jāatbilst šādām prasībām: 1) šo instrumentu vai iekārtu sniegto informāciju lidojumu apkalpe neizmanto, lai nodrošinātu atbilstību Regulas (EK) Nr. 216/2008 I pielikumam; un 2) šie instrumenti un iekārtas – arī atteices vai nepareizas darbības gadījumā – nedrīkst ietekmēt balona lidojumderīgumu. d) Instrumentiem un iekārtām jābūt pa rokai vai sasniedzamiem no posteņa, kur norīkoti lidojumu apkalpes locekļi, kam jālieto šie instrumenti un iekārtas. e) Visam vajadzīgajam avārijas aprīkojumam jābūt ērti sasniedzamam tūlītējai lietošanai. CAT.IDE.B.105 Obligātās iekārtas lidojumā Lidojumu nedrīkst veikt, ja nedarbojas kāds no plānotajā lidojumā vajadzīgiem balona instrumentiem, iekārtām vai funkcijām, izņemot gadījumus, kad balonu ekspluatē saskaņā ar obligāto iekārtu sarakstu (MEL). CAT.IDE.B.110 Ekspluatācijas gaismas Balonos, ko ekspluatē naktī, jābūt: a) sadursmes novēršanas gaismām; b) līdzekļiem, ar ko pienācīgi apgaismot visus balona drošai ekspluatācijai nepieciešamos instrumentus un iekārtas; un c) neatkarīgam pārnēsājamam lukturītim. CAT.IDE.B.115 Ekspluatācija saskaņā ar VFR – lidojumu un navigācijas instrumenti un saistītas iekārtas Baloniem, ko ekspluatē saskaņā ar VFR, jābūt aprīkotiem ar: a) iekārtām, kas rāda dreifēšanas virzienu; un b) iekārtām, ar kurām mēra un parāda: 1) laiku stundās, minūtēs un sekundēs; 2) vertikālo ātrumu, ja prasīts AFM; 3) barometrisko augstumu, ja prasīts AFM, ja to nosaka gaisa telpas prasības vai augstums jākontrolē skābekļa lietošanas dēļ; un 4) ciktāl tas neattiecas gāzes baloniem – katras dedzināšanas gāzes piegādes līnijas spiedienu. CAT.IDE.B.120 Ierobežotājsistēmas Balonus, kuriem ir atsevišķs nodalījums komandierim, aprīko ar komandierim paredzētu ierobežotājsistēmu. CAT.IDE.B.125 Pirmās palīdzības komplekti a) Balonos jābūt pirmās palīdzības komplektam. b) Papildu pirmās palīdzības komplektu pārvadā izgūšanas nesējlīdzeklī. c) Pirmās palīdzības komplekti: 1) ir viegli pieejami lietošanai; un 2) tiek regulāri atjaunināti. CAT.IDE.B.130 Papildu skābeklis Balonos, ko lieto barometriskajā augstumā virs 10 000 pēdām, jābūt skābekļa uzglabāšanas un padeves ierīcei, ar kuru var pārvadāt pietiekami daudz elpošanas skābekļa, lai apgādātu: a) apkalpes locekļus jebkurā periodā, kas ir ilgāks nekā 30 minūtes, kad barometriskais augstums ir no 10 000 pēdām līdz 13 000 pēdām; un b) visus apkalpes locekļus un pasažierus visu laiku, kamēr barometriskais augstums ir virs 13 000 pēdām. CAT.IDE.B.135 Pārnēsājamie ugunsdzēšanas aparāti Karstā gaisa balonos jābūt vismaz vienam pārnēsājamam ugunsdzēšanas aparātam, kā noteikts piemērojamajos lidojumderīguma noteikumos. CAT.IDE.B.140 Lidojumi virs ūdens Balonos, ko ekspluatē virs ūdens, komandieris izvērtē izdzīvošanai radīto risku personām, kas atrodas balonā, piespiedu nosēšanās gadījumā un atbilstīgi riska novērtējumam nosaka, vai ir jāpārvadā: a) katram cilvēkam uz balona klāja glābšanas veste vai katram bērnam, kurš jaunāks par 24 mēnešiem, – līdzvērtīga individuāla peldierīce, kas jāvalkā vai jānovieto tā, lai būtu viegli pieejama no tās personas sēdekļa vai guļvietas, kuras lietošanai tā ir paredzēta; b) avārijas vietas noteicējraidītājs (ELT) vai personas vietu norādošā bāka (PLB), ko pārvadā kāds apkalpes loceklis vai pasažieris un kas vienlaikus spēj raidīt 121,5 MHz un 406 MHz frekvencē; un c) iekārta avārijas signālu raidīšanai. CAT.IDE.B.145 Izdzīvošanas aprīkojums Balonos, ar ko lido virs teritorijām, kur meklēšana un glābšana būtu īpaši apgrūtināta, jābūt signālierīcēm un dzīvības glābšanas ierīcēm, kas piemērotas pārlidojamajām teritorijām. CAT.IDE.B.150 Dažādas ierīces a) Balonos jābūt aizsargcimdiem katram apkalpes loceklim. b) Karstā gaisa baloniem jābūt aprīkotiem ar: 1) alternatīvu aizdedzes avotu; 2) līdzekļiem, ar ko mēra un norāda degvielas daudzumu; 3) ugunsdzēšanas segu vai ugunsdrošu pārsegu; un 4) vismaz 25 m garu atsaiti. c) Gāzes balonu aprīkojumā jābūt: 1) nazim; un 2) vismaz 20 m garai atsaitei, kas izgatavota no dabiskās šķiedras vai statisko elektrību vadoša materiāla. CAT.IDE.B.155 Radiosakaru iekārtas a) Ja attiecīgi prasīts noteikumos par gaisa telpu, balonos pilota postenī jābūt radiosakaru iekārtai, ar kuru var veikt divvirzienu sakarus ar aeronavigācijas stacijām vai izmantot frekvences, kas noteiktas šīs gaisa telpas prasībās. b) Ja prasīts a) apakšpunktā, radiosakaru iekārtai jānodrošina sakari aeronavigācijas avārijas frekvencē 121,5 MHz. CAT.IDE.B.160 Transponders Ja attiecīgi prasīts noteikumos par gaisa telpu, kur veic lidojumu, balonos jābūt uzstādītam sekundārās novērošanas radiolokatora (SSR) transponderam, kas spēj veikt visas vajadzīgās funkcijas.”